Husein Kurtagić

**Husein Kurtagić** (Bihovo kod Trebinja, 29. januar 1938 – Sarajevo, 27. 11. 2008.) bio je kompozitor, producent, pjevač, harmonikaš i estradni radnik. Kao doajen hosanskohercegovačke sevdalinke bio je autor brojnih hitova koje su izvodili: Safet Isović, Meho Puzić, Nedžad Salković i drugi. U muzičkim krugovima poznat je kao veliki ljubitelj, izvođač i čuvar sevdalinke.

## Biografija 
Husein Kurtagić rođen je u selu Bihovo kod Trebinja. Bio je osmo dijete oca Asima i majke Ćerime. Bavili su se poljoprivredom, proizvodnjom duhana, grožđa i bostana. Krajem 1945. izgubio je vid igrajući se sa svojim vršnjacima bombom zaostalom iz drugog svjetskog rata. Školovao se u specijalnoj školi za slijepe u Zemunu, gdje je završio srednju muzičku školu i gimnaziju. Po dolasku u Sarajevo 1957.  bio je primljen na audiciju Radio Sarajeva, tako da je sa nepunih 19 godina postao vokalni solista na Radio Sarajevu i napravio prve snimke izvorne narodne muzike. Istovremeno, počeo se baviti komponiranjem pjesama u duhu narodnog melosa i učestvovao je uspješno na mnogim festivalima narodne muzike, posebno na Festivalu Ilidža i Beogradskom saboru. Na ovim festivalima je nastupao kao interpretator i kao autor. Svoje prve ploče počeo je snimati 1960. a bio je i ekskluzivni izvođač za tadašnju najveću industriju gramofonskih ploča, Jugoton iz Zagreba. Njegove prve ploče naišle su na veoma dobar prijem kod publike i uz Safeta Isovića, Himzu Polovinu, i Nadu Mamulu bio je jedan od natiražnijih pjevača tog vremena. Pisao je muziku i to najčešće na vlastite tekstove. Njegova pjesma "Ne klepeći nanulama" (na tekst Ibrahima Dedića), snimljena je u 26 aranžmana i verzija, a prema podacima diskografskih kuća i mnogobrojnim anketama najpopularnija je i najprodavanija pjesma napisana u duhu bosanske sevdalinke. Paralelno sa pjevačkom karijerom, bavio se i organizacijom estrade, pa je kao estradni menadžer, radeći za mnoge koncertne agencije organizirao veliki broj koncerata u raznim žanrovima muzike. 
 
Bio je također poznati šahista, estradni organizator i menadžer, novinar, direktor humanitarne organizacije SOS u Sarajevu. Lično se poznavao sa čuvenim slijepim muzičarima i pjevačima, kakvi su bili Ray Charles, Stevie Wonder, Jose Feliciano, Andrea Bocelli. Upoznao je i niz naučnika, političara, književnika i slikara koji su obilježili 20. stoljeće. Sa Bill Gates-om, se sreo dva puta, upoznao je George-a Shorshe-a, jednog od najvećih biznismena Amerike, Iva Andrića, Mešu Selimovića, Branka Ćopića i Miroslava Krležu. Napisao je i izdao knjigu „Muzika mog vremena“, i u kojoj je opisao nastanak muzičkog stvaralaštva i estrade od Drugog svjetskog rata pa do danas. Umro je i sahranjen u Sarajevu 2008 godine. Na vjest o njegovoj smrti Omer Pobrić, osnivač i direktor Instituta sevdaha, izjavio je kako je Husein Kurtagić, iako slijep od svoje šeste godine života, vidio mnogo dalje od onih koji zaista vide !

## Diskografija 
* Bol bolujem, draga
* Moja mladost bez ljubavi vene
* Na Neretvi
* Ne klepeći nanulama
* Nemoj plakat', sestro mila
* Ništa ljepše, već ovako mrakom
* Oj, lijepa hercegovko
* Pismo majci
* Pjesma Trebinju
* Pjevam pjesmu najtužniju
* Ribari
* Sarajevo, divno mjesto
* Šljiva plava a ti si garava
* Ženo moja, tamburu mi daj

## Reference 
Kategorija:Bosanskohercegovački pjevači
Kategorija:Sevdalije
Kategorija:Rođeni 1938.
Kategorija:Umrli 2008.
Kategorija:Biografije, Trebinje